Document ID: 32001D0326

Απόφαση της Επιτροπής
της 24ης Απριλίου 2001
για την τροποποίηση της απόφασης 2001/257/ΕΚ σχετικά με τον καθορισμό των όρων καταπολέμησης και εξάλειψης του αφθώδους πυρετού στο Ηνωμένο Βασίλειο κατ' εφαρμογή του άρθρου 13 της οδηγίας 85/511/ΕΟΚ
[κοινοποιηθείσα υπό τον αριθμό Ε(2001) 1148]
(Κείμενο που παρουσιάζει ενδιαφέρον για τον ΕΟΧ)
(2001/326/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,
την οδηγία 85/511/ΕΟΚ του Συμβουλίου, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση του αφθώδους πυρετού(3), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 13 παράγραφος 3,
Εκτιμώντας τα ακόλουθα:
(1) Οι αρμόδιες αρχές του Ηνωμένου Βασιλείου υπέβαλαν στην Επιτροπή πρόγραμμα για να χρησιμοποιήσουν τον προφυλακτικό εμβολιασμό βοοειδών υπό ορισμένες σαφώς καθορισμένες προϋποθέσεις, ως πρόσθετο μέσο καταπολέμησης και εξάλειψης του αφθώδους πυρετού σε συνδυασμό με την προληπτική θανάτωση ζώων των λοιπών ευπαθών ειδών σε οριοθετημένες περιοχές με υψηλή πυκνότητα ζωικού κεφαλαίου.
(2) Η Επιτροπή εξέδωσε την απόφαση 2001/257/ΕΚ, σχετικά με τον καθορισμό των όρων καταπολέμησης και εξάλειψης του αφθώδους πυρετού στο Ηνωμένο Βασίλειο κατ' εφαρμογή του άρθρου 13 της οδηγίας 85/511/ΕΟΚ(4).
(3) Είναι ανάγκη να προσαρμοσθεί στην τρέχουσα επιδημιολογική κατάσταση η έκταση στην οποία θα μπορούσε να διενεργηθεί εμβολιασμός, τροποποιώντας το παράρτημα ΙΙ της απόφασης 2001/257/ΕΚ.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα ΙΙ της απόφασης 2001/257/ΕΚ της Επιτροπής, η φράση "Διοικητικές περιοχές στις κομητείες Cumbria και Devon στη Μεγάλη Βρετανία", αντικαθίσταται από τη φράση "Διοικητικές περιοχές στις κομητείες Cumbria, Devon, Cornwall, Somerset και Dorset στη Μεγάλη Βρετανία."
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 24 Απριλίου 2001.

Labels: 17
0
6
12
18